hotchpotch/miracl-hf-unified huggingface dataset:
Alekseev
Nikita Vladimirovitš Alekseev (, ) (s. 18. toukokuuta 1993), tunnetaan myös taiteilijanimellään Alekseev, on ukrainalainen laulaja ja lauluntekijä. Hän eteni "The Voice of Ukraine" -laulukilpailussa semifinaaliin. Jälkeenpäin hän julkaisi singlen nimeltä "Pjanoe solntse" (Пьяное солнце), josta tuli listaykkönen koko entisessä Neuvostoliitossa ja jonka ansiosta hänen musiikkiuransa lähti kunnolla käyntiin. Hän edusti Valko-Venäjää vuoden 2018 Eurovision laulukilpailussa kappaleella "Forever".
Alekseev syntyi 18. toukokuuta 1993 Kiovassa, Ukrainassa. Kun hän oli puolitoistavuotias hänen perheensä muutti Tšitaaan, Taka-Baikalian aluepiiriin, mutta kahden vuoden päästä he palasivat takaisin Kiovaan. Lapsuuden lempiartisteiksi Alekseev listaa Queenin, Led Zeppelinin, Michael Jacksonin, George Michaelin ja Justin Timberlaken. Alekseev valmistui yliopistosta markkinoinnin tutkinnolla.
12-vuotiaana Alekseev tuli todella kiinnostuneeksi musiikista ja laulamisesta, ja häntä opetti lauluopettaja nimeltä Konstantin Pona. Hän myöhemmin aloitti oman bändin nimeltä "Mova".
"The Voice of Ukraine" -kilpailun "Ääni ratkaisee"-sarjan aikana Ani Lorak käänsi tuolinsa Alekseeville. Alekseev ei kuitenkaan päässyt läpi ensimmäisestä suorasta lähetyksestä. Lohdutuspalkintona Ani Lorak auttoi Alekseevia kuvaamaan musiikkivideon hänen debyyttisinglelleen nimeltä "Vsjo uspet" (Всё успеть). Hän ei kuitenkaan saavuttanut suosiota ennen kuin hän esiintyi kilpailussa nimeltä "Voice Of The County:Reload", jossa hän esitti cover-version Irina Bilykin kappaleesta "A ja plivu" (А я пливу) ja kuvasi musiikkivideon kappaleelle.
Syyskuussa 2015 Alekseev julkaisi singlen nimeltä "Pjanoe solntse" (Пьяное солнце), jonka on kirjoittanut Vitali Kurovski ja säveltänyt Ruslan Kvinta. Kuukauden päästä Alan Badoevin ohjaama musiikkivideo, jossa Alekseev tappaa toisen minänsä sen jälkeen kun hän oli eronnut tyttöystävänsä kanssa, julkaistiin. Toukokuun lopussa 2016, hän sai RU.TV:ltä palkinnon parhaasta kappaleesta. Hän sai "Pjanoe solntse" -kappaleesta myös YUNA-palkinnon. Alekseevin muiden kappeleiden "Snov oskolki" (Снов осколки), "Okeanami stali" (Океанами стали) ja Tšuvstvuju dushoi" (Чувствую душой) musiikkivideot ohjasi Alan Badoev. 29. kesäkuuta 2016 Alekseev esiintyi "Miss Ukraine Universe 2016" -mallikilpailussa.
Kesäkuussa 2016 Alekseev voitti Russian MUZ-TV Awardsin "Vuoden läpimurto-artisti" -palkinnon ja joulukuussa 2016 Ukrainian M1 Music Awardsin "Vuoden läpimurto-artisti" -palkinnon. Maaliskuussa 2017 Alekseev voitti ZD Awardsin ja Top Hit Music Awardsin palkintoja eri kategorioissa: "Vuoden läpimurto-artisti", "Vuoden artisti", "Vuoden nousu", "Useinten radiossa soitettu" kappaleesta "Pjanoe solntse" ja "Kuuluisin radioartisti.
14. helmikuuta 2017 Alekseev aloitti hänen ensimmäisen Ukraina-kiertueensa. Viimeinen esitys esitettiin Oktjabrski Palacessa.
Maréna Diombougou
Maréna Diombougou on maalaiskunta ja sen keskuskylä Kayesin alueen Kayesin piirissä Malissa. Se sijaitsee Kolimbinéjoen varrella noin 50 kilometriä Kayesista itään. Kunnassa on 18 700 ja keskuskylässä 6 400 asukasta (vuonna 2009).
Maréna Diombougoun kunta rajoittuu pohjoisessa Kayesin piirin Séro Diamanoun, idässä Ségalan, etelässä Colimbinén ja lännessä Gouméran kuntiin. Itärajalla sijaitsee Maguijärvi.
Kuntaan kuuluu kahdeksan kylää. Asukkaat ovat soninkeja, khasonkoja ja fulbeja.
Kunnan läpi kulkee Kayesin ja Bamakon välinen maantie RN1. Seudun pääelinkeinot ovat maanviljely ja karjanhoito. Tärkeimmät viljelykasvit ovat hirssi, maapähkinä, pullokurpitsa, lehmänpapu, okra, riisi, bataatti ja vihannekset. Kotieläimiä ovat naudat, lampaat, vuohet, aasit ja hevoset. Lisäksi harjoitetaan kalastusta, käsityöammatteja ja kaupankäyntiä. Niamigassa, Diatayassa ja Marénassa pidetään viikottaiset markkinat.
Séro Diamanou
Séro Diamanou on maalaiskunta Kayesin alueen Kayesin piirissä Malissa. Sen keskuskylä Séro sijaitsee Kolimbinéjoen varrella noin 75 kilometriä Kayesista koilliseen. Kunnassa on 23 300 ja keskuskylässä 3 900 asukasta (vuonna 2009).
Séro Diamanoun kunnan pinta-ala on 923 neliökilometriä. Se rajoittuu kaakossa Kayesin piirin Marintoumanian ja Ségalan, lounaassa Maréna Diombougoun, Gouméran ja Gory Gopélan, luoteessa Koussanén ja koillisessa Yélimanén piirin Konsigan, Marekaffon ja Diafounou Goryn kuntiin. Alue on pinnanmuodostukseltaan tasankoa. Tärkeimmät vesistöt ovat Kolimbiné ja Maguijärvi. Seutu kuuluu Sahelin vyöhykkeeseen.
Kuntaan kuuluu 18 kylää. Asukkaat ovat etupäässä khasonkoja ja fulbeja. Vallitseva uskonto on islam.
Séron kautta kulkee Kayesista Yélimanéen johtava maantie. Paikallisia elinkeinoja ovat maanviljely, karjanhoito, käsityöammatit ja kaupankäynti.
Hiusheinät
Hiusheinät ("Loudetia") on heinäkasvien (Poaceae) heimoon kuuluva kasvisuku. Sukuun kuuluu 26 lajia.
Hiusheiniä tavataan muun muassa Afrikan savanneilla.
Gouméra
Gouméra on kaupunkikunta ja sen ainoa taajama Kayesin alueen Kayesin piirissä Malissa. Se sijaitsee 26 kilometriä Kayesista koilliseen. Kunnassa on 3 800 asukasta (vuonna 2009).
Gouméran kunta rajoittuu koillisessa Kayesin piirin Séro Diamanoun ja Maréna Diombougoun, etelässä Colimbinén ja Khouloumin sekä luoteessa Gory Gopélan kuntiin. Alue on pinnanmuodostukseltaan tasankoa. Luoteessa kohoaa Brédjin ja lännessä etelään jatkuva Guidilémmén kukkula. Vesistöjä ovat sateiden jälkeen kuivuva Télékoujoki sekä Karanguilén, Bololi-Bakoun ja Khili-Kharén tulva-altaat. Seutu kuuluu Sahelin vyöhykkeeseen.
Asukkaat ovat etupäässä soninkeja. Lisäksi on maureja, fulbeja ja bambaroita. Vallitseva uskonto on islam.
Gouméran kautta kulkee Kayesista Yélimanéen johtava maantie. Seudun pääelinkeino on maatalous. Kotieläimiä ovat naudat, lampaat, vuohet, aasit ja siipikarja. Gouméra on vanha vilja- ja karjakaupan keskus.
Kunnassa toimii lastentarha, alakoulu, yläkoulu, koraanikoulu ja koulutus- ja kehittämiskeskus. Terveyskeskuksessa työskentelee sairaanhoitaja, kätilö ja apuhoitaja. Vesihuolto käsittää 20 kaivoa ja kolme porakaivoa.
Forever (Alekseevin kappale)
Forever on ukrainalaisen laulajan Alekseevin esittämä kappale, jolla hän edusti Valko-Venäjää vuoden 2018 Eurovision laulukilpailussa.
Kappale kilpaili Euroviisujen ensimmäisessä semifinaalissa, jossa se sijoittui kuudenneksitoista ja täten karsiutui finaalista.
Ruostehiusheinä
Ruostehiusheinä ("Loudetia simplex") on heinäkasvien (Poaceae) heimoon, hiusheinien ("Loudetia") sukuun kuuluva kasvilaji. Se on monivuotinen ja eteläisessä Afrikassa alkuperäinen sekä laajalti yleinen laji.
Ruostehiusheinä kasvaa noin 30–150 cm korkeaksi ja on kasvutavaltaan mätästävä. Varret ovat haarattomia, ja lehtien tyvitupet ovat karvaisia. Ruostehiusheinän kukinto on supussa oleva tai avoin röyhy, joka on ulkomuodoltaan suurin piirtein soikea. Röyhyn haarat ovat pitkiä ja tähkylät ovat 8–14 mm pitkiä sekä vihneettömiä. Eteläisessä Afrikassa ruostehiusheinä kukkii marras–maaliskuussa.
Ruostehiusheinä kasvaa kallioisilla tai kivisillä kasvupaikoilla avoimessa tai puoliavoimessa maastossa. Ruostehiusheinää kasvaa Afrikan trooppisissa osissa sekä niiden eteläpuolella ja Madagaskarilla.
Mari Posti
Mari Posti on suomalainen näyttelijä. Hän on ollut kiinnitettynä näyttelijänä Savonlinnan Teatterissa (1993–1994), Mikkelin teatterissa (1994–1995), Jyväskylän kaupunginteatterissa (1995–1997) sekä Tampereen Teatterissa vuodesta 2001 alkaen. Vuonna 2007 Tampereen Teatterissa sai ensi-iltansa Postin käsikirjoittama, ohjaama ja esittämä näytelmä "Carola – Kielletyt leikit", joka kertoi suomalaislaulaja Carolasta.
Posti on näytellyt vuodesta 2018 Ylen "Uusi päivä" -draamasarjassa Lissu Kanervaa. Hän esittää hahmoa sen alkuperäisesittäjän Hanna-Riikka Siitosen sairausloman ajan. Siitonen kuitenkin menehtyi sairauslomansa aikana heinäkuussa 2018.
Posti on valmistunut näyttelijäksi vuonna 1993 Tampereen yliopiston Näyttelijäntyönlaitokselta. Vuonna 2010 hän valmistui myös kulttuurituottajaksi.
Posti oli avioliitossa muusikko-näyttelijä Heikki Helan kanssa vuosina 1996–2011. Heillä on kaksi yhteistä lasta. He ovat yhdessä sanoittaneet kappaleen ”Syliin” Helan vuonna 1996 ilmestyneelle albumille "Se tulee läpi".
Falémé (kunta)
Falémé on maalaiskunta Kayesin alueen Kayesin piirissä Malissa. Sen keskuskylä Diboli sijaitsee Faléméjoen rannalla noin 95 kilometriä Kayesista länteen. Kunnassa on 10 200 ja keskuskylässä 3 600 asukasta (vuonna 2009).
Falémén kunta rajoittuu pohjoisessa Kayesin piirin Féguin ja Sonyn, idässä Kéméné Tambon ja kaakossa Samé Diomgoman kuntiin sekä muissa ilmansuunnissa Senegaliin. Alue on pinnanmuodostukseltaan etupäässä tasankoa. Pohjoisessa ja keskiosassa kohoavat Guidibinén ja Galanguidén kukkulat. Länsirajalla virtaavat Falémé ja sen sivujoki Sanoukollé. Ilmasto on sudanilais-sahelilainen.
Kuntaan kuuluu kahdeksan kylää. Asukkaat ovat soninkeja, fulbeja, bambaroita, mandinkoja, khasonkoja ja maureja. Vallitseva uskonto on islam.
Dibolin kautta kulkevat Dakarin–Nigerin rautatie ja Bamakosta Senegalin puolelle Kidiraan johtava maantie RN1. Seudun pääelinkeino on maatalous. Tärkeimmät viljelykasvit ovat hirssi, maissi, durra, okra, maapähkinä ja vihannekset. Kotieläimiä ovat lampaat, vuohet, aasit ja vähäisessä määrin hevoset. Lisäksi harjoitetaan kalastusta, käsityöammatteja ja kaupankäyntiä.
Kunnassa toimii seitsemän alakoulua, kaksi yläkoulua, seitsemän koraanikoulua ja kolme lukutaitokeskusta. Dibolissa ja Dakassenoussa on terveyskeskukset. Vesihuolto käsittää kaivoja, porakaivoja ja yhden vesijohtoverkon.
Vilkkaasta rajaliikenteestä huolimatta kunnassa ei ole matkailukohteita tai -palveluja.
Vanja Radovanović
Vanja Radovanović (monte. Вања Радовановић) (s. 28. lokakuuta 1982 Belgrad, Jugoslavia), on montenegrolainen laulaja ja lauluntekijä. Hän edusti Montenegroa vuoden 2018 Eurovision laulukilpailussa kappaleella "Inje". Vuonna 2006 hän osallistui Beovizijassa kappaleella "Kad me jednom za te ne bude" ja sijoittui sijalle 21.
Inje
Inje on montenegrolaisen laulajan Vanja Radovanovićin esittämä kappale, jolla hän edusti Montenegroa vuoden 2018 Eurovision laulukilpailussa.
Kappale kilpaili Euroviisujen toisessa semifinaalissa, jossa se sijoittui kuudenneksitoista ja täten karsiutui finaalista.
Mallasveden ja Pälkäneveden alue
Mallasveden ja Pälkäneveden alue (vesistöaluetunnus 35.71) on Längelmäveden ja Hauhon reittien valuma-alueessa sijaitseva toisen jakovaiheen alue, jonka pinta-ala on 568,05 neliökilometriä. Alueen järvisyys on 29,33 %. Vesistön alueen alarajana on Valkeakosken voimalaitos, jonka yläpuolisen valuma-alueen pinta-ala on 4 449,79 neliökilometriä ja sen järvisyys on 18,7 %. Reitin vedet laskevat seuraavaksi Vanajaveden alaosan alueeseen (35.22).
Kolmannen jakovaiheen alueita ovat seuraavat kuusi aluetta tai valuma-aluetta :
Vesijärven valuma-alue (Pirkanmaa)
Vesijärven valuma-alue (Pirkanmaa) (vesistöaluetunnus 35.73) on Längelmäveden ja Hauhon reittien valuma-alueessa sijaitseva toisen jakovaiheen valuma-alue, jonka pinta-ala on 220,68 neliökilometriä. Alueen järvisyys on 19,91 %. Vesistön valuma-alueen alarajana on Vääksynjoen entinen voimalaitos, jossa reitin vedet tulevat seuraavaksi Längelmäveden alueelle (35.72).
Kolmannen jakovaiheen alueita ovat seuraavat neljä aluetta tai valuma-aluetta :
Venehjoen valuma-alue
Venehjoen valuma-alue (vesistöaluetunnus 35.74) on Längelmäveden ja Hauhon reittien valuma-alueessa sijaitseva toisen jakovaiheen valuma-alue, jonka pinta-ala on 231,3 neliökilometriä. Alueen järvisyys on 6,5 %. Vesistön valuma-alueen alarajana on Längelmävesi, jossa reitin vedet tulevat seuraavaksi Längelmäveden alueelle (35.72).
Kolmannen jakovaiheen alueita ovat seuraavat viisi aluetta tai valuma-aluetta :
Samedanin lentoasema
Samedanin lentoasema (, ) on lentoasema Kaakkois-Sveitsissä Graubündenin kantonissa Samedanin kunnassa. Lentoasema sijaitsee Engadinin laaksossa 1 700 metrin korkeudessa.
Lentoasema palvelee erityisesti matkailun tarpeita, säännöllistä reittiliikennettä kentälle ei ole. Kentän kautta kulki vuonna 2016 10 420 matkustajaa, joista neljännes (2 450 henkilöä) oli kaupallisen helikopteriliikenteen matkustajia, neljännes (2 832 henkilöä) lentokoneiden tilausliikenteen matkustajia ja puolet (5 138 henkilöä) yksityisiä, erilaisilla lentoaluksilla liikkuvia kulkijoita.
Samedan on yksi Sveitsin valtiollisen pelastuspalvelun (Rega) tukikohtia.
Pääskylänjoen valuma-alue
Pääskylänjoen valuma-alue (vesistöaluetunnus 35.76) on Längelmäveden ja Hauhon reittien valuma-alueessa sijaitseva toisen jakovaiheen valuma-alue, jonka pinta-ala on 266,75 neliökilometriä. Alueen järvisyys on 15,33 %. Vesistön valuma-alueen alarajana on Koljonselän Huhkaimenselkä, jossa reitin vedet tulevat seuraavaksi Längelmäveden alueelle (35.72).
Kolmannen jakovaiheen alueita ovat seuraavat kuusi aluetta tai valuma-aluetta :
Hauhon alue
Hauhon alue (vesistöaluetunnus 35.77) on Längelmäveden ja Hauhon reittien valuma-alueessa sijaitseva toisen jakovaiheen alue, jonka pinta-ala on 312,4 neliökilometriä. Alueen järvisyys on 15,37 %. Vesistön alueen alarajana on Mallasvesi, jonka yläpuolisen valuma-alueen pinta-ala on 1 702,04 neliökilometriä ja sen järvisyys on 17,64 %. Reitin vedet laskevat seuraavaksi Mallasveden ja Pälkäneveden alueeseen (35.71).
Kolmannen jakovaiheen alueita ovat seuraavat viisi aluetta tai valuma-aluetta :
Kukkian reitin valuma-alue
Kukkian reitin valuma-alue (vesistöaluetunnus 35.78) on Längelmäveden ja Hauhon reittien valuma-alueessa sijaitseva toisen jakovaiheen valuma-alue, jonka pinta-ala on 867,58 neliökilometriä. Alueen järvisyys on 22,04 %. Vesistön valuma-alueen alarajana on Roine, jossa reitin vedet tulevat seuraavaksi Hauhon alueelle (35.77).
Kolmannen jakovaiheen alueita ovat seuraavat kahdeksan aluetta tai valuma-aluetta :
Ormajoen valuma-alue
Ormajoen valuma-alue (vesistöaluetunnus 35.79) on Längelmäveden ja Hauhon reittien valuma-alueessa sijaitseva toisen jakovaiheen valuma-alue, jonka pinta-ala on 222,06 neliökilometriä. Alueen järvisyys on 6,77 %. Vesistön valuma-alueen alarajana on Pyhäjärvi, jossa reitin vedet tulevat seuraavaksi Hauhon alueelle (35.77).
Kolmannen jakovaiheen alueita ovat seuraavat kolme aluetta tai valuma-aluetta :
Faber-Castell
Faber-Castell on yksi maailman suurimmista ja vanhimmista valmistajista toimistotarvikkeiden osalta. Se tuottaa kyniä, kumeja, nitojia, viivaimia, tusseja jne. Pääkonttori sijaitsee Steinissä, Saksassa, ja sillä toimii 14 tehdasta ja 20 myyntiyksikköä ympäri maailmaa. Faber-Castell-Konsernin palveluksessa työskentelee noin 7 000 ihmistä ja se harjoittaa liiketoimintaa yli 100 maassa.
Kare Orko
Kare Risto Orko (19. joulukuuta 1940 Helsinki – 28. tammikuuta 2018 Helsinki) oli suomalainen liikemies, joka toimi Suomi-Filmin toimitusjohtajana vuosina 1984–2014. Hän oli elokuvatuottaja ja -ohjaaja Risto Orkon neljäs lapsi. Kare Orko kirjoitti ylioppilaaksi keväällä 1960 Munkkiniemen yhteiskoulusta. Teknillisessä korkeakoulussa opinnot jäivät kesken, kun työmaata isän johtaman Suomi-Filmin puolella alkoi aueta. Suomi-Filmin palkkalistolla Kare Orko oli ollut vuodesta 1955 saakka.”Viikkorahasysteemi vaihtui siihen, että saimme kuukausipalkan firmasta. Sen eteen joutui erilaisiin tilaisuuksiin autonkuljettajaksi ja ovipojaksi ja vaatteidenottajaksi”, Kare Orko muisteli vuonna 1998. Suomi-Filmin osakas Kare Orkosta tuli vuonna 1958 ja jäsen yhtiön hallitukseen 1965. Teknilliseksi johtajaksi hänet nimitettiin 1975, varatoimitusjohtajaksi 1980 ja toimitusjohtajaksi 1984. Orko työskenteli myös Suomi-Filmin uuden video-osaston päällikkönä vuodesta 1982 lähtien.
Orko oli Suomi-Filmin yhtiön hallituksessa vuoteen 2014 saakka ja osakkaana kuolemaansa asti.
Fégui
Fégui on kaupunkikunta ja sen ainoa taajama Kayesin alueen Kayesin piirissä Malissa. Se sijaitsee Faléméjoen rannalla noin 90 kilometriä Kayesista länteen. Kunnassa on 3 900 asukasta (vuonna 2009).
Féguin kunta rajoittuu pohjoisessa Kayesin piirin Tafacirgan ja Sonyn ja etelässä Falémén kuntiin sekä lännessä Senegaliin. Seutu kuuluu Sahelin vyöhykkeeseen.
Asukkaat ovat etupäässä soninkeja. Lisäksi on fulbeja, bambaroita ja maureja.
Seudun pääelinkeino on maatalous. Tärkeimmät viljelykasvit ovat durra, maapähkinä, riisi ja hirssi. Kotieläimiä ovat naudat, lampaat, vuohet, aasit ja vähäisessä määrin hevoset. Lisäksi harjoitetaan pienimuotoista kaupankäyntiä.
Kunnassa toimii alakoulu, koraanikoulu ja lukutaitokeskus. Terveyspalvelut käsittävät sairastuvan, synnytyslaitoksen ja apteekin. Vesihuoltoon kuuluu kaksi porakaivoa, vesitorni ja joukko vesiposteja.
Tafacirga
Tafacirga on maalaiskunta ja sen keskuskylä Kayesin alueen Kayesin piirissä Malissa. Se sijaitsee Senegaljoen rannalla noin 115 kilometriä Kayesista länteen. Kunnassa on 9 100 ja keskuskylässä 800 asukasta (vuonna 2009).
Tafacirgan kunta rajoittuu idässä Kayesin piirin Sonyn ja etelässä Féguin kuntiin, lännessä Senegaliin ja pohjoisessa Mauritaniaan. Senegaljoen lisäksi kunnan rajalla virtaa sen sivujoki Falémé. Seutu kuuluu Sahelin vyöhykkeeseen.
Kuntaan kuuluu kuusi kylää. Niistä suurin on 3 500 asukkaan Goundiamou. Asukkaat ovat etupäässä soninkeja. Lisäksi on fulbeja ja bambaroita. Vallitseva uskonto on islam.
Seudun pääelinkeino on maanviljely. Lisäksi harjoitetaan karjanhoitoa, käsityöammatteja ja kaupankäyntiä.
Räikälänjoen valuma-alue
Räikälänjoen valuma-alue (vesistöaluetunnus 35.89) on Vanajan reitin valuma-alueessa sijaitseva toisen jakovaiheen valuma-alue, jonka pinta-ala on 189,25 neliökilometriä. Alueen järvisyys on 9,27 %. Vesistön valuma-alueen alarajana on Kernaalanjärvi, jossa reitin vedet tulevat seuraavaksi Hiidenjoen alueelle (35.81).
Kolmannen jakovaiheen alueita ovat seuraavat kolme aluetta tai valuma-aluetta, jotka seuraavat toinen toistaan joen mukana siten, että yläjuoksu sijaitsee Alajoen valuma-alueella :
Räikälänjoen alaosan yläjuoksun nimi on Jokilanjoki, joka alkaa Pikku-Munakkaasta ja laskee Suojärveen. Siitä jatkaa Koskenjoki, joka on ensin leveä Koskenjoen järvi ja sitten joki. Se laskee Viralanjärveen. Alaosan alajuoksu on nimeltään Räikälänjoki. Se alkaa Kuotolanjärvestä ja se laskee Kernaalanjärveen. Metsässä sijaitseva [Lähdelammi]] laskee Viralanjärveen ja lähes kuivunut kosteikko Kuuslammi laskee Koskenjokeen.
Alajärven alueeseen kuuluvat itse Alajärvi ja sen lähialue sekä Välijoki ja sen järvet, joita ovat Iso-Munakas ja Pikku-Munakas. Alajärveen laskee suoraan vain Kaakkolammi, mutta muut laskevat pitkiä yhteisiä ojia pitkin. Järven etelärantaan laskee Vesajoki, joka on Pyyttämön laskujoki. Sen valuma-alueeseen kuuluvat myös Suvitiellinen ja Vesajärvi. Järven luoteispäähän laskee Tömäjärven laskuoja Kivioja. Tömäjärven valuma-alueeseen kuuluvat myös Mustalammi, Hepolammi ja Omettalammi.
Alajoki laskee Takajärvestä Alajärveen. Takajärveen laskevat kaikki valuma-alueen latvavedet ja niiden järvet ja lammet. Osa järvistä laskevat suoraan järveen omia ojia myöten. Sellaisia ovat Vinjalammi, Tyvilammi, joka laskee pitkää Heinisuonojaa myöten etelärantaan, Iso Rastaslammi ja Löyttylammi. Hautalammilla ei ole laskuojaa, mutta se kuuluu Takajärven lähialueeseen. Muita laskuojattomia järviä ovat Kalaton ja Ahvenlammi. Myös Mustalammi sijaitsee järven lähellä, mutta sen valuma-alueen yläjuoksulla sijaitsee vielä Ruokalammi, Kirppulammi, Kaivolammi, Emälammi, Iso Kilpilammi, Pikku Kilpilammi, Väärälammi, Ahvenlammi ja Luokkalammi. Laskujoen varrella sijaitseva Verilammin laskuoja yhtyy Alajokeen sen puolivälissä.
Santa Florentina (1786)
Santa Florentina oli Espanjan laivaston vuonna 1786 vesillelaskettu 36-tykkinen fregatti.
Alus tilattiin Astillero Realilta Cartagenasta. Alus laskettiin vesille vuonna 1786.
Alus suojasi 5. huhtikuuta 1800 päällikkönään Don Manuel Norates kahden muun fregatin kanssa kolmentoista kauppalaivan saattuetta, joka oli matkalla Cádizista Limaan. Cádizin saartoa valvonut Britannian kuninkaallisen laivaston 36-tykkinen Amazon-luokan fregatti "HMS Emerald" havaitsi espanjalaiset. "Emerald" kuului kontra-amiraali John Thomas Duckworthin laivueeseen, jonka muut alukset olivat 74-tykkiset linjalaivat "HMS Leviathan" ja "HMS Swiftsure" sekä polttolaiva "HMS Incendiary".
Brittilaivue ajoi takaa espanjalaisia avaten lopulta tulen saatuetta saattaneiden fregattien takilaan pysäyttääkseen alukset. Espanjalaiset "Nuestra Señora del Carmen" ja "Santa Florentina" antautuivat. "Florentinalla" sai tykkitulessa surmansa kaksitoista ja haavoittui kymmenen mukaan lukien aluksen päällikkö Norates ja kaksi muuta upseeria. Saattueesta vallattiin lisäksi yhdeksän kauppalaivaa.
Vallatut alukset siirrettiin 7. huhtikuuta Gibraltarille. "Santa Florentina" liitettiin kuninkaalliseen laivastoon nimellä "HMS Florentina". Aluksen päälliköksi nimettiin Maltalla John Broughton.
Joulukuussa alus partioi yhdessä sluuppi "HMS Cynthian" ja tykkivene "HMS Urchin" kanssa. Osasto valtasi 5. joulukuuta ranskalaisen "Unionin", joka oli matkalla riisi ja kahvilastissa Aleksandriasta Ranskaan. Pari päivää myöhemmin osasto valtasi riisiä. kahvia ja sokeria kuljettaneen ranskalaisen prikin "Bon Pasteur Retrouven" samalta reitiltä. Kuusi päivää myöhemmin alukset valtasivat vielä samoin lastatun ranskalaisen prikin "Heureuse Clarionin".
Maaliskuussa 1801 alus osallistui Abu Qirin lahden maihinnousuun kärsimättä kuitenkaan tappioita. Alus saapui 28. toukokuuta 1802 Portsmouthiin tuoden Maltalta raportteja ja tiedonantoja. Alus jatkoi matkaansa 11. kesäkuuta ja saapui 17. kesäkuuta Deptfordiin, missä se poistettiin palveluksesta. Alus asetettiin myyntiin 1. joulukuuta ja se myytiin vuonna 1803.
Georg Grotenfelt
Georg Erik Jan Grotenfelt (s. 7. kesäkuuta 1951 Helsinki) on suomalainen arkkitehti ja elokuvaohjaaja ja -tuottaja.
Georg Grotenfelt syntyi Nils Gustav Grotenfeltin ja Antonia Grotenfeltin perheeseen. Hänen puolisonsa vuodesta 1992 on arkkitehti Hannele Grönlund. Grotenfelt valmistui arkkitehdiksi Teknillisestä korkeakoulusta 1970 ja opiskeli Taideteollisen korkeakoulun elokuvataiteen dokumenttilinjalla 1994–1996. Hänellä oli oma arkkitehtitoimisto 1982–1996. Teknillisen korkeakoulun assistenttina Grotenfelt työskenteli 1985–1987 ja professorina 2001–2003. Hän opetti Taideteollisen korkeakoulun sisustustaiteen laitoksella 1993–1996 ja oli vieraileva professori Grazissa Itävallassa1997–1998. Oman Nostalgia Filmi -yhtiön elokuvaohjaaja ja -tuottaja Grotenfelt on ollut vuodesta 1998. Hän sai valtion kolmivuotisen taiteilija-apurahan vuonna 1994.
Grotenfelt on ohjannut ja tuottanut elokuvia ja osallistunut useiden elokuvien tekemiseen:
Sony (Mali)
Sony on maalaiskunta Kayesin alueen Kayesin piirissä Malissa. Sen keskuskylä Lany-Tounka sijaitsee Senegaljoen rannalla noin 90 kilometriä Kayesista luoteeseen. Kunnassa on 8 700 ja keskuskylässä 1 000 asukasta (vuonna 2009).
Sonyn kunta rajoittuu lännessä Kayesin piirin Tafacirgan, etelässä Féguin ja Falémén, idässä Kéméné Tambon ja koillisessa Guidimakan Keri-Kaffon kuntiin sekä luoteessa Mauritaniaan.
Kuntaan kuuluu kuusi kylää. Asukkaat ovat etupäässä soninkeja. Lisäksi on bambaroita, bozoja ja somonoja.
Paikallisia elinkeinoja ovat maanviljely, karjanhoito, kalastus ja metsien hyödyntäminen. Palveluihin kuuluvat kolme alakoulua, yläkoulu ja kaksi terveyskeskusta.
Ramesseum
Ramesseum on faarao Ramses II:n (hallitsi 1279–1213 eaa.) kuolintemppeli Thebassa Egyptissä. Niilin länsirannalla Theban nekropolissa muiden kuolintemppelien joukossa sijaitseva temppeli oli pyhitetty Amon-jumalalle ja kuolleelle faaraolle.
Ramesseum sijaitsee muurien rajaamalla 275 × 168 metrin laajuisella alueella, jossa temppelin lisäksi on sivurakennuksia ja varastoja.
Temppeli on nykyisin puoliksi raunioitunut. Sen seiniä koristavat kohokuvat, joissa kuvataan muun muassa Kadeshin taistelua, Syyrian sotia ja Min-juhlaa. Temppelin ensimmäisellä sisäpihalla on ollut valtava yhdestä graniittilohkareesta veistetty faaraon patsas, joka oli pystyssä ollessaan arviolta 17 metrin korkuinen. Toisella sisäpihalla on muun muassa Osiriksen patsaita ja kaksi Ramsesin patsasta.
Kéméné Tambo
Kéméné Tambo on maalaiskunta Kayesin alueen Kayesin piirissä Malissa. Sen keskuskylä Ambidédi poste sijaitsee Senegaljoen rannalla noin 40 kilometriä Kayesista luoteeseen. Kunnassa on 17 000 ja keskuskylässä 1 500 asukasta (vuonna 2009).
Kéméné Tambon kunta rajoittuu pohjoisessa Kayesin piirin Guidimakan Keri-Kaffon, Bangassin ja Somankidyn, idässä ja etelässä Samé Diomgoman ja lännessä Falémén ja Sonyn kuntiin. Seutu kuuluu Sahelin vyöhykkeeseen.
Kuntaan kuuluu 14 kylää. Niistä suurin on 4 300 asukkaan Dramané. Asukkaat ovat etupäässä soninkeja. Lisäksi on bambaroita. Vallitseva uskonto on islam, mutta kunnassa on myös kristittyjä ja animisteja.
Ambidédin kautta kulkee Dakarin–Nigerin rautatie sekä Bamakosta Senegalin rajalle johtava maantie RN1. Seudun pääelinkeinot ovat maanviljely ja karjanhoito. Lisäksi harjoitetaan kalastusta ja kaupankäyntiä.
Martti Siikaluoma
Martti Mikael Siikaluoma (s. 30. huhtikuuta 1992 Heinola) on suomalainen kestävyysjuoksija. Hän on edustanut vuodesta 2014 lähtien Lahden Ahkeraa ja hänen valmentajanaan toimii Tom Andtbacka.
Siikaluoma on saavuttanut sisäratojen SM-kilpailuista hopeaa 3 000 metrin juoksusta vuonna 2014. Viestijuoksun SM-kisoissa hän on ollut mukana 4 x 800 metrin viestijuoksusta kultaa vuosina 2014 ja 2016 sekä hopeaa vuonna 2017 ja 4 x 1 500 metrin viestijuoksusta kultaa vuosina 2014 ja 2016 ja pronssia vuonna 2017. Maastojuoksun SM-kilpailuista Siikaluoma on saavuttanut neljän kilometrin matkalta pronssia vuosina 215 ja 2016 sekä lyhyen matkan joukkuekilpailusta kultaa vuosina 2015, 2016 ja 2017.
Ennätyksikseen Siikaluoma on juossut 800 metrillä ulkona ajan 1.55,47 (2017), 1 500 metrillä ulkona ajan 3.47,96 (2014) ja hallissa 3.54,59 (2014), 3 000 metrillä ulkona ajan 8.11,73 (2017) ja hallissa 8.23,57 (2014), 5 000 metrillä ajan 14.19,96 (2016) ja 10 000 metrillä ajan 32.36,23 (2012).
Eliisa Räsänen
Eliisa Sylvia Räsänen (s. 3. maaliskuuta 1996 Kangasala) on suomalainen pika- ja keskimatkojen juoksija. Hän on vuodesta 2015 lähtien edustanut Esbo Idrottsföreningiä ja hänen valmentajanaan toimii Juha Sainio.
Räsänen on voittanut sisäratojen SM-kilpailuista kultaa 400 metrin juoksusta vuonna 2014, hopeaa 800 metrin juoksusta 2014, kultaa 4 x 200 metrin viestistä vuonna 2013 sekä 4 x 300 viestistä kultaa vuonna 2012 ja pronssia vuonna 2015. Ennätyksikseen hän on juossut 60 metrillä hallissa ajan 7,90 (2013), 100 metrillä ulkona ajan 12,44 (2012), 200 metrillä ulkona 25,29 (2012) ja hallissa 25,36 (2013), 400 metrillä ulkona 56,58 (2012) ja hallissa ajan 57,00 (2014), 800 metrillä ulkona ajan 2:12.05 (2013) ja hallissa ajan 2:14.00 (2014) sekä 1 500 metrillä ajan 4:53.46 (2012).
Roosa Lahtinen
Roosa Lahtinen (s. 4. syyskuuta 1994) on suomalainen keskimatkojen juoksija. Hän on vuodesta 2011 lähtien edustanut Tampereen Pyrintöä ja harjoitellut vuodesta 2016 lähtien ilman valmentajaa.
Lahtinen on voittanut sisäratojen SM-kilpailuista pronssia hopeaa 800 metrin juoksusta vuonna 2014. Ennätyksikseen hän on juossut 400 metrillä ulkona ajan 58,76 (2014) ja hallissa ajan 59,82 (2013), 800 metrillä ulkona ajan 2:12.65 (2014) ja hallissa ajan 2:15.82 (2014) sekä 1 500 metrillä ulkona ajan 4:52.95 (2012) ja hallissa ajan 4:50.14 (2017).
Samé Diomgoma
Samé Diomgoma (myös "Samé Diongoma") on maalaiskunta Kayesin alueen Kayesin piirissä Malissa. Sen keskuskylä Samé Oulof sijaitsee Senegaljoen rannalla 15 kilometriä Kayesista länteen. Kunnassa on 12 400 ja keskuskylässä 1 700 asukasta (vuonna 2009).
Samé Diomgoman kunta rajoittuu luoteessa Kayesin piirin Falémén ja Kéméné Tambon, koillisessa Bangassin, idässä Liberté Dembayan ja etelässä Sadiolan kuntiin sekä lounaassa Senegaliin. Seutu kuuluu Sahelin vyöhykkeeseen.
Kuntaan kuuluu 17 kylää. Asukkaat ovat soninkeja, fulbeja, bozoja, boboja ja moseja.
Samén kautta kulkee Dakarin–Nigerin rautatie sekä Bamakosta Senegalin rajalle johtava maantie RN1. Seudun pääelinkeinot ovat maanviljely ja karjanhoito. Tärkeimmät viljelykasvit ovat hirssi, maissi, durra, maapähkinä, vesimeloni ja vihannekset. Kotieläimiä ovat naudat, lampaat ja vuohet. Lisäksi harjoitetaan kalastusta ja kaupankäyntiä.
Naantalin seurakuntayhtymä
Naantalin seurakuntayhtymä on vuonna 2009 muodostettu Suomen evankelis-luterilaisen kirkon paikallinen hallintoyksikkö seurakuntayhtymä, johon kuuluvat kaikki Naantalin kaupungin alueella sijaitsevat seurakunnat. Nämä ovat Naantalin seurakunta, Rymättylän seurakunta ja Merimaskun seurakunta. Velkuan seurakunta liitettiin Naantalin seurakuntaan vuonna 2005 ilman yhteistä rajaa, joten Velkuan alue muodostaa Naantalin seurakunnassa eksklaavin. Seurakuntayhtymän muodostaminen tehtiin samanaikaisesti kun vuoden 2009 kuntaliitoksessa Naantaliin liitettiin Merimaskun, Rymättylän ja Velkuan kunnat. Tammikuussa 2018 Naantalin seurakuntyhtymän seurakuntiin kuului 14 638 jäsentä.
Naantalin seurakuntayhtymällä on neljä kirkkoa ja kaksi kappelia: Rymättylän kirkko, Merimaskun kirkko ja Naantalin seurakuntaan kuuluvat Naantalin kirkko, Velkuan kirkko, Naantalin seurakuntakeskuksen kappeli ja Hakapellon kappeli. Seurakuntayhtymälle kuuluu viisi hautausmaata: Merimaskun kirkon hautausmaa, Rymättylän kirkon hautausmaa sekä Naantalin seurakuntaan kuuluvat Naantalin kirkon hautausmaa, Hakapellon hautausmaa ja Velkuan kirkon hautausmaa.
Naantalissa on seurakuntakeskus, ja seurakuntakodit ovat Merimaskussa ja Rymättylässä. Leirikeskuksia on kaksi: meren rannalla Soinisissa kanta-Naantalissa ja Kirkkojärven rannalla Rymättylässä. Seurakuntayhtymän taloustoimisto on Naantalissa. Jokaisella seurakunnalla on oma kirkkoherranvirasto.
Seurakuntayhtymän omistamilla kiinteistöillä on tehty 2000-luvulla laajoja korjauksia, joita on rahoitettu myymällä muuta kiinteistöomaisuutta. Naantalin alueella on 15 vuoden aikana käytetty korjauksiin lähes 10 miljoonaa euroa johon kuuluvat muun muassa kirkon, hautausmaiden ja pappilan korjauksia sekä 2017 valmistunut Hakapellon kappelin peruskorjaus. Merimaskun kirkon korjausta aiotaan rahoittaa myymällä vuokralla oleva Merimaskun pappila. Merimaskun jälkeen peruskorjaukseen tulevat Rymättylän kirkko ja seurakuntakoti.
Liberté Dembaya
Liberté Dembaya on maalaiskunta Kayesin alueen Kayesin piirissä Malissa. Sen keskuskylä Diala Banlieue sijaitsee Senegaljoen rannalla 7 kilometriä Kayesista länteen. Kunnassa on 14 400 ja keskuskylässä 2 000 asukasta (vuonna 2009).
Liberté Dembayan kunta rajoittuu pohjoisessa Kayesin piirin Bangassin ja Kayesin, idässä Khouloumin ja Hawa Dembayan, etelässä Sadiolan ja lännessä Samé Diomgoman kuntiin. Pohjoisosa on Senegaljoen laaksoa ja eteläosa ylänköä. Senegaliin laskee Paparajoki. Seutu kuuluu Sahelin ja Sudanin siirtymävyöhykkeeseen.
Kuntaan kuuluu 16 kylää, joista suurin on 2 500 asukkaan Kamankolé. Asukkaat ovat etupäässä khasonkoja ja bambaroita. Lisäksi on fulbeja ja soninkeja.
Diala Banlieuen ohi kulkevat Dakarin–Nigerin rautatie sekä Bamakosta Senegalin rajalle johtava maantie RN1. Seudun pääelinkeinot ovat maanviljely ja karjanhoito. Tärkeimmät viljelykasvit ovat maissi, hirssi, maapähkinä ja durra. Kotieläimiä ovat naudat, lampaat ja vuohet. Lisäksi harjoitetaan kalastusta, keräilyä ja kaupankäyntiä sekä hyödynnetään hiekkaa ja soraa.
Kunnassa toimii neljä alakoulua. Terveyspalvelut sijaitsevat Kayesissa. Vesihuolto käsittää kaivoja ja porakaivoja. Keskuskylässä on sähkö ja puhelin.
Guidimakan Keri-Kaffo
Guidimakan Keri-Kaffo on maalaiskunta Kayesin alueen Kayesin piirissä Malissa. Sen keskuskylä Gakoura sijaitsee Senegaljoen oikeanpuoleisella rannalla 55 kilometriä Kayesista luoteeseen. Kunnassa on 20 000 ja keskuskylässä 2 600 asukasta (vuonna 2009).
Guidimakan Keri-Kaffon kunta rajoittuu pohjoisessa Kayesin piirin Djéléboun, idässä Bangassin ja etelässä Kéméné Tambon ja Sonyn kuntiin sekä lännessä Mauritaniaan. Se on pinnanmuodostukseltaan kumpuilevaa tasankoa. Länsirajalla virtaa Senegalin sivujoki Karakoro. Seutu kuuluu Sahelin vyöhykkeeseen.
Kuntaan kuuluu kymmenen kylää. Asukkaat ovat etupäässä soninkeja. Lisäksi on fulbeja, bambaroita ja maureja. Vallitseva uskonto on islam.
Seudun pääelinkeinot ovat maanviljely ja karjanhoito. Tärkeimmät viljelykasvit ovat hirssi, maissi, okra, maapähkinä ja pavut. Kotieläimiä ovat naudat, lampaat, vuohet, hevoset ja aasit. Lisäksi harjoitetaan kalastusta, käsityöammatteja ja kaupankäyntiä.
Kunnassa toimii kahdeksan alakoulua, kaksi yläkoulua ja kuusi koraanikoulua. Terveyskeskuksia on kolme. Vesihuolto käsittää kaivoja, porakaivoja ja yhden vesijohtoverkon.
Nasdaq Composite
Nasdaq Composite on yhdysvaltalainen pörssi-indeksi, jossa on mukana kaikki Nasdaqin lähes 3000 yritystä. Monet niistä ovat teknologiayrityksiä, joiden osakkeen hinta on korkea verrattuna yhtiöiden tuottoon. Siksi Nasdaq heilahtelee nopeammin kuin muut pörssi-indeksit kuten S&P 500.
Nasdaq Composite aloitti sadasta pisteestä vuonna 1971, ja saavutti tuhat pistettä 1995. Vuosituhannen alussa indeksi ylitti 5000 pisteen rajan. Silloin indeksiä nostivat monet uudet internetyhtiöt, joiden arvo romahti IT-kuplan puhjetessa. Vuonna 2017 Nasdaq Composite ylitti 6000 pisteen rajan. Silloin vetureina olivat suuret teknologiayhtiöt kuten Apple ja Facebook.
Euroopan unionin sotilasesikunta
Euroopan unionin sotilasesikunta (suom. EUSE, engl. EUMS) on Euroopan unionin sotilaallinen suunnittelutoimielin. Se on Euroopan unionin neuvoston alainen. Sotilasesikunta saa tehtäviä EU:n sotilaskomitealta ja antaa neuvoja EU:n johdolle. Se avustaa sotilasasioissa EU:n ulko- ja turvallisuuspolitiikaa johtavaa korkeaa edustajaa. Se on vastuussa tilanteen seurannasta ja toiminnan suunnittelusta, kun EU haluaa hallita kriisiksi määrittelemäänsä tilannetta.
Sotilasesikunta antaa ennakkovaroituksia kriisitilanteista, arvioi tilanteen ja tekee toimintasuunnitelman. Se on vastuussa EU:n sotilastoimien suunnittelusta ja ohjauksesta. Se on vastuussa yhteydenpidosta EU:n tilannekeskukseen ja kansainvälisten järjestöjen (lähinnä YK:n ja Naton) toiminnanjohdon tilannekeskuksiin ja suunnitteluelimiin. Se voi myös johtaa omaa toimintakeskustaan, EU:n laitoksia ja jäsenmaiden johtoresursseja.
Uunilinnut
Uunilinnut ("Phylloscopidae") on varpuslintuihin kuuluva heimo. Heimon lajit luettiin aiemmin kuuluvaksi kerttujen heimoon ja taksonomia on edelleen osittain epäselvä. BirdLife Suomen luokituksessa uunilintuihin kuuluu 4 sukua ja 78 lajia.
Uunilintuihin kuuluvia lajeja tavataan vanhasta maailmasta eli Euroopasta, Aasiasta ja Afrikasta. Lajit ovat yleensä pienikokoisia ja väritykseltään kellertäviä tai oliivinvihreitä. Uunilintujen elinympäristöä ovat metsät ja pensaikot ja ravintoa hyönteiset ja muut selkärangattomat eläimet. Suomessa pesii viisi lajia: uunilintu eli pajulintu, tiltaltti, sirittäjä, idänuunilintu ja lapinuunilintu. Muut maassa tavattavat uulinnut kuten vuoriuunilintu ja siperianuunilintu ovat harhailijoita. Idästä tulevat harhailijat eksyvät Suomeen lähinnä syksyisin, jolloin niitä havaitaan etenkin ulkosaariston lintuasemilla.
Bangassi
Bangassi on maalaiskunta ja sen keskuskylä Kayesin alueen Kayesin piirissä Malissa. Se sijaitsee Senegaljoen oikeanpuoleisella rannalla noin 10 kilometriä Kayesista luoteeseen. Kunnassa on 12 100 ja keskuskylässä 1 300 asukasta (vuonna 2009).
Bangassin kunta rajoittuu pohjoisessa Kayesin piirin Djéléboun, idässä Koussanén, Gory Gopélan ja Khouloumin, etelässä Kayesin, Liberté Dembayan, Samé Diomgoman, Somankidyn ja Kéméné Tambon sekä lännessä Guidimakan Keri-Kaffon kuntiin. Maisemaa leimaavat tasangot, alangot ja kukkulat. Vesistöjä ovat Senegal ja syksyllä kuivuvat Kolimbiné, Dagamé ja Dandiguiri. Seutu kuuluu Sahelin vyöhykkeeseen.
Kuntaan kuuluu yhdeksän kylää, joista suurin on 3 800 asukkaan Diakalel. Asukkaat ovat soninkeja, khasonkoja, fulbeja, bambaroita ja maureja. Vallitseva uskonto on islam.
Paikallisia elinkeinoja ovat maanviljely, karjanhoito ja kaupankäynti. Tärkeimmät viljelykasvit ovat durra, maapähkinä, maissi, riisi, okra, bataatti ja vesimeloni. Kotieläimiä ovat naudat, lampaat, vuohet ja kamelit. Kaupankäynti suuntautuu Kayesiin.
Kunnassa toimii viisi alakoulua, lukutaitokeskus ja koraanikoulu. Toimivia terveyspalveluja ei ole. Vesihuolto käsittää kaivoja ja porakaivoja.
Pjanoe solnce
Pjanoe solnce () on ukrainalaisen laulaja Alekseevin ensimmäinen studioalbumi.
Vuoden 1957 Tyynenmeren hurrikaanikausi
Tyynenmeren hurrikaanikausi vuonna 1957 oli kohtalaisen aktiivinen kausi, jonka aikana oli 13 trooppista myrskyä.
Ensimmäinen hurrikaani oli Kanoa, joka muodostui 14. heinkäkuuta
Hurrikaani Nina tunnistettiin trooppiseksi myrskyksi 29. marraskuuta. Havaijin suurista saarista vain Oahu kärsi pahemmin Ninan vuoksi. Kolme henkeä menetettiin kalastusveneen upotessa yksi kuoli sähköiskuun.
John Roberts (täsmennyssivu)
John Roberts voi tarkoittaa seuraavia henkilöitä:
Khouloum
Khouloum on maalaiskunta ja sen keskuskylä Kayesin alueen Kayesin piirissä Malissa. Se sijaitsee Kolimbinéjoen rannalla 10 kilometriä Kayesista itään. Kunnassa on 19 000 ja keskuskylässä 2 100 asukasta (vuonna 2009).
Khouloumin kunnan pinta-ala on 69,5 neliökilometriä. Se rajoittuu pohjoisessa Kayesin piirin Gory Gopélan ja Gouméran, idässä Colimbinén, etelässä Hawa Dembayan ja Liberté Dembayan sekä lännessä Kayesin ja Bangassin kuntiin. Alue on pinnanmuodostukseltaan lähinnä tasankoa. Vesistöjä ovat Senegal ja sen sivujoki Kolimbiné. Seutu kuuluu Sahelin vyöhykkeeseen.
Kuntaan kuuluu 11 kylää, joista suurin on 9 100 asukkaan Soutoukoulé. Asukkaat ovat etupäässä khasonkoja. Lisäksi on fulbeja, bambaroita, soninkeja ja maureja.
Seudun pääelinkeinot ovat maanviljely, karjanhoito ja kalastus. Tärkeimmät viljelykasvit ovat hirssi, durra, maissi, maapähkinä ja okra. Lisäksi harjoitetaan käsityöammatteja ja pienimuotoista kaupankäyntiä.
Kunnassa toimii seitsemän alakoulua, koulutus- ja kehittämiskeskus ja kaksi koraanikoulua. Gabou Gopélassa on terveyskeskus. Vesihuolto käsittää kaivoja ja porakaivoja.
Maastohiihto talviolympialaisissa 2018 – naisten 10 km vapaa hiihtotyyli
Maastohiihdon naisten 10 kilometrin vapaan hiihtotyylin kilpailu talviolympialaisissa 2018 järjestettiin 15. helmikuuta 2018 Alpensian maastohiihtokeskuksessa Pyeongchangissa, Etelä-Koreassa.
Kevytsavukeoikeudenkäynti
Kevytsavukeoikeudenkäynti oli oikeusjuttu, jota käytiin tupakkayhtiöiden ja neljän naisen välillä. Juttu päättyi vuonna 2010 sopimukseen, jonka tuloksena kaksi naista avustajineen ilmoittivat korkeimmalle oikeudelle vetävänsä pois valituslupahakemuksensa.
Naiset vaativat kahdelta tupakkayhtiöltä, Amer Sports ja British American Tobacco Finland (BAT), korvauksia tupakoinnin aiheuttamista vakavista sairauksista, kuten keuhkoahtaumataudista ja keuhkosyövästä. Jutussa oli alkujaan neljä naista, mutta yksi heistä kuoli ennen kuin juttu ehti käräjäoikeuteen. Lokakuussa 2008 Helsingin käräjäoikeus hylkäsi toukokuussa 2010 naisten korvausvaatimukset. Kaksi naisista valitti hovioikeuteen. Helsingin hovioikeus hylkäsi toukokuussa 2010 naisten korvausvaatimukset.
Oikeudenkäynnin kannalta yksi keskeinen kysymys oli ovatko tupakkayhtiöt markkinoineet kevytsavukkeita harhaanjohtavasti. Helsingin hovioikeuden tuomion mukaan tupakointi oli aiheuttanut tai ainakin merkittävästi myötävaikuttanut naisten sairastumiseen. Tupakkayhtiöillä ei kuitenkaan ollut oikeuden mukaan velvollisuutta varoittaa kuluttajia savukkeiden vaaroista, koska vaarat olivat tupakkayhtiöiden Pertti Haapalalta tilaaman tutkimuksen mukaan yleisesti tiedossa jo 1950-luvun lopulla.
Haapalalta tilattu tutkimus on salainen ja se sai kritiikkiä mm. Heikki Hiilamolta Tieteessä tapahtuu -lehdessä siitä, että tutkimukseen oli valikoitu haluttua johtopäätöstä tukevaa aineistoa. Myös johtopäätöstä jossa suomalaiset tiesivät 1950-2000 luvuilla tupakan terveyshaitoista silloin kun tupakkayhtiöt eivät ole niitä julkisesti tunnustaneet tietäneensä on pidetty ironisesti ristiriitaisena.
Naisia edusti emeritusprofessori Erkki Aurejärvi, joka oli aikaisemmin toiminut myös Pentti Ahon edustajana.
Gory Gopéla
Gory Gopéla on maalaiskunta ja sen keskuskylä Kayesin alueen Kayesin piirissä Malissa. Se sijaitsee 30 kilometriä Kayesista koilliseen. Kunnassa on 7 900 ja keskuskylässä 1 800 asukasta (vuonna 2009).
Gory Gopélan kunnan pinta-ala on 330,3 neliökilometriä. Se rajoittuu pohjoisessa Kayesin piirin Koussanén, idässä Séro Diamanoun ja Gouméran, etelässä Khouloumin ja lännessä Bangassin kuntiin.
Kuntaan kuuluu viisi kylää. Asukkaat ovat soninkeja, khasonkoja, bambaroita, fulbeja ja maureja.
Kunnan liikenneyhteydet ovat heikot. Paikallisia elinkeinoja ovat maanviljely, karjanhoito, kalastus, käsityöammatit ja kaupankäynti. Tärkeimmät viljelykasvit ovat hirssi, maissi, maapähkinä ja durra. Kotieläimiä ovat naudat, lampaat, vuohet ja aasit.
Lehmiranta
Lehmiranta on kaupunginosa Raahessa. Se sijaitsee lähellä kaupungin keskustaa. Alueella sijaitsee muun muassa Vihastenkarin päiväkoti sekä liikunnallinen päiväkoti Ilopirpana. Lehmirannassa on kerros-, rivi- ja omakotitaloja.
Duo!
Duo! on muusikko Carita Holmströmin viides levy, joka sisältää hänen sävellyksiään suomalaisiin runoihin ja kaksi ulkomaista lainakappaletta. Kaksi Juice Leskisen sanoittamaa laulua ovat uusia sovituksia vuonna 1974 ilmestyneeltä Toinen levy-albimilta.
Carita Holmström esittää kaikki kappaleet kahdestaan Teppo Hauta-ahon kanssa, ja he ovat tuottaneet levyn yhdessä. Carita Holmström itse soittaa levyllä kitaraa, huilua ja pianoa.
Levykansitekstin mukaan levyn äänityksessä ei ole käytetty päälleäänitystä eikä vahvistusta aidon akustisen ”live”-tunnelman aikaansaamiseksi.
Levyn tuotenumero on CaTepCD-1-94.
Karakoro (kunta)
Karakoro on maalaiskunta Kayesin alueen Kayesin piirissä Malissa. Sen keskuskylä Teichibé sijaitsee 115 kilometriä Kayesista pohjoiseen. Kunnassa on 15 200 ja keskuskylässä 2 300 asukasta (vuonna 2009).
Karakoron kunta rajoittuu pohjoisessa Kayesin piirin Sahelin, idässä Koussanén ja etelässä Djéléboun kuntiin sekä lännessä Mauritaniaan. Alue on pinnanmuodostukseltaan tasankoa, jota halkovat pienet vadit. Länsirajalla virtaa Senegalin sivujoki Karakoro. Seutu kuuluu Sahelin vyöhykkeeseen. Kasvillisuus on kuivuudesta kärsivää aroa.
Kuntaan kuuluu seitsemän kylää. Asukkaat ovat etupäässä soninkeja. Fulbet ja maurit liikkuvat alueella paimentolaisina.
Seudun pääelinkeinot ovat maanviljely ja karjanhoito. Tärkeimmät viljelykasvit ovat durra, maissi, maapähkinä, pavut ja vihannekset. Kotieläimiä ovat naudat, lampaat, vuohet, hevoset, aasit, kamelit ja siipikarja. Lisäksi harjoitetaan kaupankäyntiä.
Ruthild Hahne
Ruthild Hahne (19. joulukuuta 1910 Berliini, Saksa – 1. syyskuuta 2001) oli saksalainen kuvanveistäjä, jonka uran huippu sijoittui Saksan demokraattisen tasavallan alkuvuosiin.
Ruthild Hahne syntyi varakkaan liikemiesisän tyttäreksi. Perheellä oli varaa palkata palvelijoita, puutarhuri ja autonkuljettaja. Hahnen ollessa koululainen muuan koulukaveri lainasi hänelle Karl Marxin teoksen, ja sen luettuaan hänestä tuli vähitellen vakaumuksellinen kommunisti.
Vuosina 1931–1933 Hahne esiintyi kommunistien tilaisuuksissa. Kansallissosialistien noustua valtaan vuonna 1933 Hahne keskittyi opintoihinsa ja valmistui vuonna 1936 voimistelunopettajaksi. Hän jätti opettajan työn melko pian ja pääsi opiskelemaan kuvanveistoa. Yksi hänen opettajistaan oli kansallissosialistien suosikkikuvanveistäjä Arno Breker. Vuosina 1940–1941 hän opiskeli Roomassa Villa Massimossa.
Hahne rakastui Wilhelm Thiessiin ja muutti hänen kanssaan yhteen vuonna 1941. Heidän kodistaan muodostui kansallissosialisteja vastustavien kokoontumispaikka, ja he valmistivat hallintoa vastustavia lentolehtisiä. Gestapo oli epäillyt Hahnea jo vuodesta 1938. Hahne ja hänen ystävänsä pidätettiin 21. lokakuuta 1942, ja Hahnelle luettiin tuomio 9. syyskuuta 1943. Tuomio oli viisi vuotta vankeutta.
Saksan romahdettua 1945 Hahne palasi Berliiniin ja liittyi heti Saksan kommunistipuolueen jäseneksi. Puolueesta syntyi seuraavana vuonna neuvostovyöhykettä hallinnut Saksan sosialistinen yhtenäisyyspuolue SED.
Vuodet 1946–1950 Hahne opetti Kunsthochschule Berlin Weißenseessä, jota hän oli perustamassa, ja piti ensimmäisen veistosnäyttelynsä. Näyttelyssä oli Leniniä esittänyt teos, joka herätti huomiota. Sen myötä hän sai virallisia muotokuvatilauksia. Hän veisti muotokuvat Karl Liebknechtistä, Wilhelm Pieckistä ja Walter Ulbrichtista.
Ernst Thälmannin muistomerkkikilpailun voitto oli käänne Hahnen uralla. Hän voitti kilpailun, mutta työtä ei toteutettu, sillä muistomerkin suunnitellun sijaintipaikan lähistölle rakennettiin vuonna 1961 Berliinin muuri, mikä esti työn valmistamisen. Lisäksi virallinen taidesuunta oli vaihtunut, ja Hahnen työ julistettiin vulgääriksi ja keinotekoiseksi. Myös hänen yksityiselämäänsä arvosteltiin julkisuudessa, ja hän ajautui sivuun taidemaailman kärjestä. Häneltä tilattiin edelleen virallisia muotokuvia, kuten kirjailijoista Bruno Apitz (1966) ja Kurt Stern (1968). Hän piti yksityisnäyttelyn vuonna 1985.
Hahnen perintöä vaalii hänen ottopoikansa Stefan Hahne, joka on avannut Hahnen työhuoneen yksityiseksi museoksi. Suurin osa Hahnen Thälmann-monumentista tuhoutui, mutta sen jäljellä olevat osat on nähtävillä yksityismuseossa.
Antinkangas
Antinkangas on kaupunginosa Raahessa. Alue sijaitsee noin kahden kilometrin päässä kaupungin keskustasta koilliseen päin. Antinkankaan rakennuskanta koostuu niin pien- ja rivitaloista kuin pienkerrostaloistakin.
Antinkankaalla sijaitsee syksyllä 2018 avattu koulukeskus-monitoimitalo, joka järjestää peruskouluopetusta ja päiväkoti- ja nuorisotoimintaa. Sen paikalla sijaitsi aiemmin vuonna 1976 rakennettu ja 2010-luvulla purettu koulu. Kaupunginosassa sijaitsee myös muun muassa kuntosali. Lisäksi Antinkankaan välittömässä läheisyydessä sijaitsee paljon palveluita, kuten K-Supermarket ja R-kioski.
Wielkopolski
Wielkopolski on 1964-vuonna kehittynyt puolalainen hevosrotu. Rotu kehitettiin arabianhevosesta, hannoverinhevosesta ja trakehnerinhevosesta.
Tällä ei niin suositulla rodulla on erinomainen hyppytaito ja kauniit liikkeet, joten se sopii hyvin este- ja kouluratsastukseen.
Ylimerkintä
Ylimerkintä tarkoittaa arvopaperin liikkeeseenlaskuun eli emissioon liittyvää tilannetta, jossa sijoittajat merkitsevät eli haluaisivat ostaa arvopaperia yli tarjolla olevan määrän.
Ylimerkitty arvopaperi voi olla osake tai joukkovelkakirja. Osakeannissa ylimerkintä johtaa tavallisesti siihen, että sijoittajien saamia osakemääriä leikataan.
Mestauskallio
Mestauskallio on kaupunginosa Raahessa. Kaupunginosassa sekä asutusta että teollisuusaluetta. Alueen asuinrakennuskanta on pientalopainotteista.
Alimerkintä
Alimerkintä tarkoittaa arvopaperin liikkeeseenlaskuun eli emissioon liittyvää tilannetta, jossa sijoittajat eivät merkintäajan kuluessa merkitse emission vähimmäismäärää arvopapereita.
Jos osakeyhtiön osakeannissa antipäätöstä vastaavaa määrää osakkeita ei ole merkitty määräajan kuluessa, osakeantipäätös ja siihen perustuva merkintä raukeavat.
Murhia ja kantrimusiikkia
Murhia ja kantrimusiikkia ("The Brokenwood Mysteries") on uusiseelantilainen televisiosarja, jonka ensimmäinen jakso esitettiin vuonna 2014. Rikossarjan tapahtumat sijoittuvat kuvitteelliseen Brokenwoodin pikkukaupunkiin, jota vaivaavat toistuvat henkirikokset. Rikoksia saapuu tutkimaan komisario Mike Shepherd (es. Neill Rea), jota vetää kaupunkiin myös oma menneisyys.
Sarjaa on esitetty neljä tuotantokautta ja viides tuotantokausi on tekeillä. Suomessa sarjaa alettiin esittää Yle TV1:llä 23. tammikuuta 2018, ja kukin jakso esitettiin kahdessa osassa.
Sarja käynnistyy, kun rikoskomisario Mike Shepherd saapuu Aucklandista tutkimaan kuvitteellisessa Brokenwoodissa tapahtunutta kuolemantapausta. Hän on kokenut poliisi, joka ajaa vanhalla autolla ja kuuntelee c-kasetilta kantria. Avukseen Shepherd saa paikallisen nuoren rikosetsivän Kristin Simsin, jolla on aluksi vaikeuksia suhtautua omaperäisesti rikoksia ratkovaan Shepherdiin.
PGE Polska Grupa Energetyczna
PGE Polska Grupa Energetyczna (PGE) on vuonna 1990 perustettu puolalainen sähköntuotantoon ja -jakeluun erikoistunut pörssiyritys. PGE:n päämaja sijaitsee Varsovassa. Yhtiön osake noteerataan Varsovan pörssissä, ja on mukana keskeisessä WIG20-osakeindeksissä (13. helmikuuta 2018 painolla 4,0 %).
Yrityksellä on neljä liiketoiminta-aluetta: Perinteinen sähköntuotanto (lähinnä hiileen ja ligniittiin pohjautuva sähköntuotanto), Uusiutuva energia (esimerkiksi tuuli- ja vesivoima sekä biomassaan pohjautuva sähköntuotanto), Tukkukauppa (muiden toimijoiden tuottaman sähkön toimitus koti- ja ulkomailta), Jakelu (sähkönjakelu ja sen turvaaminen) ja Kauppa (sähkön myynti yrityksille, paikallishallinnolle ja kotitalouksiin). Yhtiöllä on ligniitin kaivostoimintaa.
Talousjulkaisu Forbesin maailman suurimpien julkisesti noteerattujen yritysten Forbes Global 2000 -listalla yhtiö oli vuonna 2017 sijalla 1255. Se luokiteltiin tällä listalla Puolan 5. suurimmaksi pörssiyritykseksi. Yhtiön markkina-arvo oli 5,3 miljardia Yhdysvaltain dollaria (toukokuussa 2017) ja liikevaihto 7,1 miljardia USD (2016).